《赋西淙瀑布得断字》
宋代·刘克庄

苍山七百亩，主人新买断。
于时积雾开，素瀑挂青汉。
泠泠瑟初铿，璀璀珠乍贯。
久晴雨瓢翻，忽暖冰柱泮。
恍如白浪涌，翔舞下凫雁。
又疑黄河决，萗祭沉玉瓒。
不然蟒出穴，或是虹吸涧。
客言下有潭，龙伏不可玩，
攫拿起云气，喷薄苏岁旱。
平生爱奇心，欲此筑飞观。
沿流踏浅清，陟巘腾汗漫。
低头拜主人，分我华山半。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。